Holandský biliard

Holandský biliard (na Slovensku sa hráva pod názvom šúľaná, v iných krajinách ako Sjoelen, Sjoelbak, Shuffleboard, Dutch billiard, Jakkolo) je spoločenská dosková hra. Hrať ju môže jeden aj viacero hráčov a dôležitú úlohu v nej hrá náhoda aj schopnosti hráčov. Využíva sa pohyb okrúhlych drevených kameňov po vyleštenej drevenej doske.

 Pravidlá 
 Cieľ hry a jej priebeh 
Holandský biliard sa hrá s 30 drevenými kolieskami, resp. pukmi (z angl. puck ), resp. diskami (z lat. discus) na 2 metre dlhej a 40 centimetrov širokej doske. Na konci dosky sú 4 otvory, resp. sloty (z angl. slot), ktoré sú označené bodovým hodnotením (1 bod, 2 body, 3 body, 4 body). Do týchto otvorov sa hráč snaží poslať po doske čo najviac koliesok. Koliesko, ktoré prejde otvorom zostáva v priestore za otvorom (priehradke). Každá hra má 3 kolá. V prvom kole hráč posiela 30 koliesok. Po prvom odohranom kole si hráč vezme k sebe všetky kolieska, ktoré sa mu nepodarilo zasunúť celým objemom do niektorého z otvorov. V druhom kole s nimi hrá znova s rovnakým cieľom a po odohraní všetkých si opäť vezme k sebe tie, ktoré neprešli celým objemom do priehradok za otvormi. Opäť hrá v treťom kole a po jeho ukončení si spočíta body podľa označenia bodovej hodnoty otvorov. Ak hráč rozmiestni kolieska rovnomerne do všetkých 4 otvorov získa za ne dvojnásobok ich bodovej hodnoty. To znamená, že ak má na konci hry v každej priehradke 1 koliesko, získava 20 bodov = (1+2+3+4)×2. Ak má v každom otvore 2 kolieska, získava 40 bodov, ak má v každom otvore 3 kolieska, získava 60 bodov, atď. Zostávajúce kolieska sa počítajú za bodovú hodnotu, ktorou je daný otvor označený. Maximálny zisk je teda 148 bodov (t.j. 7 × 20 bodov + 2 × 4 body).

 Neobvyklé situácie 
 Ak koliesko vojde do otvoru, odrazí sa a vráti na hraciu plochu, zostáva tam kde je a stáva sa súčasťou hry.
 Ak koliesko vyskočí mimo hraciu plochu, odloží sa bokom a do hry sa vracia až v ďalšom kole.
 Ak sa koliesko vráti po hracej ploche späť pred odhodovú lištu, odloží sa bokom a do hry sa vracia až v ďalšom kole.
 Na kolieska na hracej ploche a v priestore za otvormi sa až do skončenia kola nesiaha. Po odohraní sa kolieska v priestoroch za otvormi uložia ku zadnej a bočnej stene do stĺpcov (po 4, potom po 3, potom po 2, potom po 1).
 Pokiaľ sa v priebehu hry jeden otvor naplní diskami, nemožno ho počas hry uvoľniť uložením do stĺpcov (až po skončení kola). Hráč by mal vo vlastnom záujme umiestňovať kolieska rovnomerne do všetkých otvorov.
 Pokiaľ koliesko prejde do priehradky za otvorom zhora (neprejde otvorom), ihneď sa odloží bokom a môže sa s ním hrať až v ďalšom kole.
 Nepísané pravidlo hovorí, že kolieska sa neukladajú na odhodovú lištu. Ak ich tam však hráč má a počas hry mu nejaké spadne do priestoru hracej plochy, musí tam zostať a stáva sa súčasťou hry.

 Externé odkazy 
 Šúľaná - klub šúľanej v SR
 Šupec - klub holandského biliardu v Česku
 Holandský biliard 
 Algemene Nederlandse Sjoelbond

Kategória:Športy zamerané na presnosť